**Alhambra în cinci minute**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu mai am încredere în punctele cardinale

te-aș sugruma cu mâinile goale

dar nu au loc de funia groasă

care ți-a-ncolăcit artera

vino acasă

vino și lasă

banii pe masă

cât de frumoasă

aș putea să fiu în acest mărăcine

și totuși nu știu

decât să cânt

refrenele noastre aleutine

nu mai am încredere în cocostârcii fără picioare

vino acasă

tu rămâi, eu cobor

când metalul albastru și moale

adoarme cu noi sub covor

nu mai am încredere în fluturii fără ochi

au în plus o aripă

transparentă și verde

ca ultima clipă în care veneai

sau plecai

sau veneai

și priveam cum se pierde

filmul prost regizat

ce păcat, ce păcat...

27 august – 15 decembrie 2018, Constanța